b'\n_START_ARTICLE_\nJacob Severin\n_START_SECTION_\nBaggrund\n_START_PARAGRAPH_\nJacob Severin blev f\xc3\xb8dt den 27. oktober 1691 i S\xc3\xa6by. Hans mor hed Birgitte Olsdatter. Hans far, S\xc3\xb8ren Nielsen, blev senere byfoged i S\xc3\xa6by. Jacob gik i skole til han var 15 \xc3\xa5r. I en tidlig alder kom han til penge ved at gifte sig d. 22. december 1713 i K\xc3\xb8benhavn med den 40 \xc3\xa5r \xc3\xa6ldre Maren Nielsdatter enke efter den islandske k\xc3\xb8bmand Segud Langwagen og kom til at eje dennes forretning, der drev storhandel p\xc3\xa5 Island og Finmarken og senere hvalfangst ved Spitsbergen. Maren Nielsdatter blev begravet p\xc3\xa5 \xc3\x98ster Urteg\xc3\xa5rd, K\xc3\xb8benhavn d. 10. august 1734, hos sin f\xc3\xb8rste mand Segud Langwagen\n_START_SECTION_\nHandelsliv\n_START_PARAGRAPH_\nHan overtog status af Islandsk k\xc3\xb8bmand i K\xc3\xb8benhavn efter Segud Langwagen (o.1645-f\xc3\xb8r 1706). Han blev medlem af Stadens 32 m\xc3\xa6nd, hvorved han fik indflydelse og havde mulighed for foretr\xc3\xa6de for kongen.\n_START_SECTION_\nGr\xc3\xb8nlandshandel\n_START_PARAGRAPH_\nI 1733 fik han eneprivilegium (monopol) p\xc3\xa5 handelen p\xc3\xa5 Gr\xc3\xb8nland og et tilskud p\xc3\xa5 2000 rigsdaler \xc3\xa5rligt til missionen. I 1740 forh\xc3\xb8jedes tilskuddet, da han p\xc3\xa5stod at have tabt 16000 rigsdaler, blandt andet p\xc3\xa5 grund af at en d\xc3\xb8dbringende koppesygdom havde lagt landet \xc3\xb8de.\n_START_SECTION_\n2. \xc3\xa6gteskab og Dronningslund Slot\n_START_PARAGRAPH_\nSeverin giftede sig anden gang i 1735 med Birgitte Sophie Nygaard af Resen (1704-1739). Fra 1735 overgik Dronninglund slot i hans navn fra den tidligere ejer Carl Adolph von Plessen. Dronninglund og Dronningg\xc3\xa5rd hovedg\xc3\xa5rde med 1000 t\xc3\xb8nder hartkorn gods, inklusiv Hals Ladeg\xc3\xa5rd og meget skov, der gav t\xc3\xb8mmer til hans skibe. Ved g\xc3\xa5rden Bl\xc3\xb8den ved Hals, som han kaldte Gr\xc3\xb8nlands Lykke, anlagde han et skibsbyggeri og trankogeri og en havn til skibene om vinteren.\n_START_SECTION_\nEneret p\xc3\xa5 Gr\xc3\xb8nlandshandel h\xc3\xa5ndh\xc3\xa6ves\n_START_PARAGRAPH_\nI 1738-1739 havde hans ansatte f\xc3\xb8rt en lille krig med holl\xc3\xa6nderne, der handlede ved de kolonier, hvor Sewerin havde eneret. Herefter fik han tilladelse til at f\xc3\xb8re det danske orlogsflag og fik hj\xc3\xa6lp til ammunition og v\xc3\xa5ben. I 1739 tog han 4 skibe fra holl\xc3\xa6nderne, mens de til geng\xc3\xa6ld tog et af hans.\n_START_SECTION_\n\xc3\x86gteskab med niece\n_START_PARAGRAPH_\nI 1742 fik han kongelig bevilling til at indg\xc3\xa5 \xc3\xa6gteskab med Maren Dalager, der var hans s\xc3\xb8sters datter. Han skulle til geng\xc3\xa6ld betale 33 rigsdaler til S\xc3\xa6by Hospital f\xc3\xb8r \xc3\xa6gteskabet._NEWLINE_Han boede p\xc3\xa5 Dronninglund Slot til sin d\xc3\xb8d den 23. marts 1753. Ved hans d\xc3\xb8d opgjordes hans formue til 9000 rigsdaler. Severin ligger begravet i Dronninglund Kirke._NEWLINE_Omkring 1744 tog han initiativ til Hedekroen ved Hjallerup. F\xc3\xa6steren her skulle hvert \xc3\xa5r afholde et marked. Det er i dag det store Hjallerup Marked._NEWLINE_Poul Egede beskrev ham som en ejegod mand og hans k\xc3\xa6reste ven.'